Mentras chi tantu t'adoro

Mentras chi tantu t'adoro
mustrami nessi sa cara
et cun sos ojos mi nara
su chi sentis in su coro.

Prite gai mi maltrattas,
bella, de milli maneras,
mira ch'ancora sas feras
a boltas si mustrant gratas;
continu d'offender trattas
a chie t'hat dadu su coro;
modera, amadu tesoro,
cussu ingratu naturale
ne mi trattes tantu male
mentras chi tantu t'adoro.

Meda non t'hapo pedidu
ne tropp'est su chi pretendo
pro ch'ancor'eo cumprendo
chi infelizze so naschidu.
T'hap'adoradu 'e continu
ca ses perfetta, ses rara;
et gasi, sirena amada,
modera tantu rigore
et pro signale de amore
mustami nessi sa cara.

Si su signale cuntentu
de t'ider cun libertade,
un'attu de piedade
ancora no hapo tentu,
ignoro su fundamentu
prite ti cuas sa cara:
non ti mustres tant’avara
bella de sas grassias tuas.
Su fine proite ti cuas
cun sos ojos milu nara.

Si ti paret meda cosa
a lu narrer francamente
cun d'una ojada prudente
significalu, o donosa;
sa rejone misteriosa
cherzo ischire ca l'ignoro;
mentras firmu ti adoro
cun d’una mirada muda
dep'intender senza duda
su chi sentis in su coro.